Ըստ այդմ՝ ազգային շահ եզրույթը պահանջում է ձևակերպում, և դա պետք է լինի սկզբունքային տարբերություններից մեկը նոր և նախորդ իշխանության համեմատության մեջ: Եվ ամենակարևորը՝ դա առանցքային է նաև հաջորդ բոլոր իշխանությունների համար, որովհետև նրանք կա՛մ պետք է ընդունեն ու առաջնորդվեն չափելիորեն ձևակերպված և սկզբունքորեն շրջանակված ազգային շահերով՝ իրենց գործողություններում պատասխանատու և հաշվետու լինելով դրանց համար, կա՛մ եթե ոչ՝ պետք է հրապարակավ հրաժարվեն դրանցից և ըստ այդմ՝ պատասխանատու լինեն, ուրեմն, այդ հրաժարումի և նոր ձևակերպումներ ներկայացնելու համար: Իսկ Հայաստանը պետք է ունենա նոր իշխանություն, Հայաստանում որևէ իշխանություն չպետք է լինի հավերժ կամ անվերջ, որովհետև ազգային շահի մյուս կարևոր բաղադրիչն էլ հենց իշխանության օրենսդրական, սահմանադրական, ընտրական մեխանիզմով հանրայնորեն լեգիտիմ քվեարկությամբ փոխվելու երաշխիքն է: